Re achiꞌaꞌ fariseos quicꞌaxan che re Jesús cꞌo más qꞌuiy vinak re yeꞌruban bautizar y más je qꞌuiy yeꞌtzakeꞌ chij,
que chiquivach re vinak re yeꞌban bautizar y re yeꞌtzakeꞌ chij re Juan Bautista.
Y re Ajaf Jesús xunabej ronojel reꞌ.
Pero re Jesús man can-ta ja rejaꞌ re nibano bautizar quichin re vinak.
Xa ja yoj re yoj ru-discípulos re yojbano bautizar.
Y re Jesús xel cꞌa-a chireꞌ pa Judea,
roma man nrajo-ta che re achiꞌaꞌ fariseos yeꞌyacataj chij,
mareꞌ xtzolaj chic jun bey pa Galilea chibil chukaꞌ yoj re yoj ru-discípulos.
Xa jacꞌa chin che yojapon pa Galilea,
tiene que yojakꞌax pa Samaria.
Re Jesús y chukaꞌ yoj re yoj ru-discípulos xojapon pa tenemit Sicar.
Y re tenemit reꞌ chin re Samaria.
Re tenemit Sicar cꞌo-apo chunakaj re jun juyuꞌ re xuyaꞌ re Jacob cha re José re rucꞌajol.
Y jacꞌa chireꞌ cꞌo-va re jun pozo re rubiniꞌan Pozo de Jacob.
Chireꞌ xtzꞌuye-va-ka re Jesús,
roma rejaꞌ camas cosnak-pa roma re bey kabanom-pa,
y roma chukaꞌ nuban-yan pakꞌij.
Y tak yojbinak yoj re yoj ru-discípulos pa tenemit chulokꞌic cosas chin nakataj yoj y re Jesús,
chireꞌ chuchiꞌ re pozo xapon jun ixok aj-chireꞌ pa Samaria chulesasic ruyaꞌ.
Y re Jesús xubij cha re ixok reꞌ:
Tayaꞌ baꞌ nuyaꞌ chin ninkum,
xchaꞌ.
Pero re ixok aj-Samaria xubij cha re Jesús:
Rat yat jun israelita,
¿y anchique roma tak nacꞌutuj ayaꞌ chua yen?
Man rucꞌamon-ta che jun aj-Samaria nuyaꞌ ruyaꞌ jun israelita,
xchaꞌ re ixok.
Rejaꞌ xubij quireꞌ roma yoj re yoj israelitas y re aj-Samaria can man otz-ta nakatzꞌat-kiꞌ.
Cꞌareꞌ re Jesús xubij cha re ixok reꞌ:
Xe-ta rat ataman andex re nusipaj re Dios,
y ataman-ta chukaꞌ anchique reꞌ re nucꞌutuj baꞌ ruyaꞌ chava,
xa ja-ta rat re yacꞌutun ayaꞌ cha,
y rejaꞌ nuya-ta ayaꞌ re nuyaꞌ cꞌaslen,
xchaꞌ re Jesús.
Y re ixok xubij cha re Jesús:
Re pozo naj kejnak-ka,
y rat man jun anchok cha nacꞌam-va-ka re yaꞌ.
¿Ancheꞌ nacꞌam-va re yaꞌ re niyiꞌo cꞌaslen re nasuj?
Roma chupan re jun pozo reꞌ xucꞌam-va ruyaꞌ re kamomaꞌ Jacob,
re rajcꞌual y quichin chukaꞌ nojel re chicop xeꞌcꞌueꞌ quiqꞌuin.
¿Ancheꞌ xtacꞌam-va re yaꞌ re nasuj?
Roma rat manak más akꞌij que chach re kamomaꞌ Jacob,
roma nabij che re yaꞌ re nuyaꞌ cꞌaslen man vova-ta nalisaj-va,
xchaꞌ re ixok.
Y re Jesús xubij cha re ixok:
Re yeꞌkumu re yaꞌ re ndel chupan re pozo reꞌ,
man nakꞌax-ta-a re nichakeꞌj quichiꞌ.
Xa nicꞌatzin che niquikum más yaꞌ chin che nichꞌuchꞌo-ka baꞌ re nichakeꞌj quichiꞌ.
Jacꞌa re yeꞌkumu re yaꞌ re niyiꞌo cꞌaslen re ninyaꞌ yen chique,
xtuban chique che man chic xtichakeꞌj-ta quichiꞌ.
Xa can xtuban chique che quiqꞌuin rejeꞌ nalax-va re yaꞌ reꞌ,
y can anchaꞌl nuban re yaꞌ ancheꞌ ndel-va-pa,
can quireꞌ xtuban re quicꞌaslen re man xtiqꞌuis-ta.
Y re ixok can jareꞌ xubij cha re Jesús:
Tayaꞌ cꞌa re yaꞌ reꞌ chua yen,
chin quireꞌ man jun bey chic xtichakeꞌj nuchiꞌ,
y chin che man chic yimpa-ta vovaꞌ chuchiꞌ re pozo chulesasic yaꞌ,
xchaꞌ re ixok.
Pero re Jesús xubij cha re ixok:
Cabiyin y taꞌvayoj-pa re avchijil.
Re ixok xubij:
Yen manak vichijil.
Y re Jesús xubij cha:
Can katzij nabij che manak avchijil.
Roma je voꞌo-yan avchijil queꞌcꞌueꞌ.
Y re ache re cꞌo aviqꞌuin vocame,
xa man avchijil-ta.
Can katzij xabij che manak avchijil.
Y jareꞌ tak re ixok xubij cha re Jesús:
Yen ninojij che rat yat jun rusamajel re Dios re nibex profeta cha.
¿Ancheꞌ rucꞌamon che nakaya-va rukꞌij re Dios?
Roma re kavinak re xeꞌcꞌueꞌ ajuer can,
pa rueꞌ re jun loma reꞌ xquiya-va rukꞌij re Dios.
Jacꞌa yex israelitas nibij che conojel vinak tiene que pa Jerusalén niquiya-va rukꞌij re Dios,
xchaꞌ re ixok.
Jacꞌa re Jesús xubij cha re ixok reꞌ:
Tanimaj re xtimbij chava.
Can xteꞌka-va jun kꞌij tak conojel vinak mana-ta chic pa rueꞌ re loma reꞌ,
y ni xe-ta chukaꞌ pa Jerusalén xtiquiya-va rukꞌij re Kartaꞌ Dios re cꞌo chilaꞌ chicaj.
Yex aj-Samaria man can-ta itaman chij re anchique niyaꞌ rukꞌij.
Jacꞌa yoj re yoj israelitas can kataman-va re anchique nakayaꞌ rukꞌij,
roma can kaqꞌuin yoj pitinak-va re utzulaj chꞌabal re nubij che nipa Jun chin yeꞌrucol re vinak chach re quimac.
Re jun kꞌij re ximbij chava che can nipo-va,
xbeka-yan,
chin che conojel vinak man chic niquiya-ta rukꞌij re Kartaꞌ Dios xaxe pa rueꞌ re loma reꞌ,
y ni xe-ta chukaꞌ xaxe pa Jerusalén.
Re katzij xqueꞌyiꞌo rukꞌij re Kartaꞌ Dios,
ja re cꞌo re Espíritu Santo quiqꞌuin,
y chukaꞌ can riqꞌuin ronojel cánma xtiquiyaꞌ rukꞌij.
Y re Dios nrajoꞌ che re vinak quireꞌ niquiban.
Re Dios can Espíritu-va.
Mareꞌ re vinak re yeꞌyiꞌo rukꞌij,
can nicꞌatzin che cꞌo re Espíritu Santo quiqꞌuin y riqꞌuin ronojel cánma tiquiyaꞌ rukꞌij.
Y re ixok xubij cha re Jesús:
Yen ntaman che cꞌo jun kꞌij tak re Mesías xteꞌka chach re ruchꞌulef,
re nibex chukaꞌ Cristo cha,
re bin che nitak-pa roma re Dios.
Y re kꞌij tak xteꞌka rejaꞌ,
ronojel xtusekresaj chakavach,
xchaꞌ re ixok.
Re Jesús xubij cha:
Re Mesías re nibij chukaꞌ Cristo cha,
ja yen.
Ja yen re yintzijon aviqꞌuin,
xchaꞌ.
Y jareꞌ tak xojapon yoj re yoj ru-discípulos,
y yoj ju-va baꞌ xkatzꞌat roma nitzijon riqꞌuin jun ixok aj-chireꞌ pa Samaria.
Pero yoj man jun andex xkabij cha re Jesús:
¿Andex nacꞌutuj cha?
o ¿Andex re natzijoj riqꞌuin?
Cama-va jun cosa xkacꞌutuj cha.
Y re ixok reꞌ xuyaꞌ can re rucucuꞌ y xba pa tenemit.
Y xboꞌrbij chique re vinak:
Cꞌo jun ache xchꞌo viqꞌuin y xubij chua ronojel re jeꞌmbanalon.
¿Mana-ta como reꞌ re Cristo re bin che nitak-pa roma re Dios?
Joꞌ,
y teꞌitzꞌetaꞌ,
xchaꞌ chique.
Y re vinak re xeꞌcꞌaxan reꞌ,
xquiyaꞌ can re tenemit y xeꞌba ancheꞌ cꞌo-va re Jesús.
Y tak cꞌamaje-na queꞌbapon re vinak,
yoj re yoj discípulos xkabij cha re Jesús:
Maestro,
cavaꞌ,
xojchaꞌ cha.
Pero rejaꞌ xubij chaka:
Yex man itaman-ta che yen cꞌo nuay chin nintaj,
xchaꞌ.
¿Cꞌo como xcꞌamo-pa ruay?
xojcha-ka chakavach.
Y re Jesús xubij chaka:
Re nuay yen ja re nimban re nurayij re takayom-pa vichin y ninqꞌuis can rubanic ronojel re rusamaj re ruchalabem-pa chua.
Yex nibij che cꞌa cajeꞌ icꞌ nrajoꞌ che niban cosechar ronojel rach re ticoꞌn.
Jacꞌa yen nimbij chiva:
Quixtzuꞌun chilaꞌ y queꞌitzꞌetaꞌ la vinak.
Rejeꞌ je anchaꞌl jun ticoꞌn re kꞌan chic.
Quiyaben chic che nitzijos re ruchꞌabal re Dios chique,
chin niquinimaj.
Re xqueꞌsamaj riqꞌuin la cosecha laꞌ,
can cꞌo rajal-ruqꞌuixel xtiquicꞌul,
y re rajal-ruqꞌuixel re xtiquicꞌul,
ja re vinak re xqueꞌniman re Dios y re ruchꞌabal,
xtiquicꞌul cꞌa quicꞌaslen re man xtiqꞌuis-ta.
Y riqꞌuin reꞌ,
re jeꞌtiquiyon can re ruchꞌabal re Dios,
can xtiquiꞌcot cánma quiqꞌuin re yeꞌbano cosechar rach re jun ticoꞌn reꞌ.
Vovaꞌ can katzij-va ndel re tzij re nubij:
Jun-va re nitico can y jun-va chic re nibano-a cosechar re ticoꞌn.
Yen xixintak chin che yex xaxe chic niban cosechar re man yix-ta re xixcos chusamajesic.
Roma re ruchꞌabal re Dios xa juley-va samajelaꞌ jeꞌtiquiyon can pa tak cánma re vinak,
y yex xaxe chic baꞌ samaj re neꞌibanalaꞌ chin niquinimaj re ruchꞌabal re Dios,
xchaꞌ re Jesús chaka yoj re yoj ru-discípulos.
Y chupan re kꞌij reꞌ,
camas je qꞌuiy vinak xeꞌniman richin re Jesús chireꞌ pa tenemit Sicar,
re cꞌo chireꞌ pa Samaria.
Y reꞌ xbanataj roma re ixok xboꞌrbij chique che re Jesús xubij cha ronojel re jeꞌrubanalom-pa.
Y re samaritanos xbequicꞌutuj utzil cha re Jesús che ticꞌue-ka quiqꞌuin.
Y rejaꞌ xcꞌue-ka caꞌeꞌ kꞌij quiqꞌuin.
Y jecꞌo je qꞌuiy más re xeꞌniman,
pero cꞌaja tak quicꞌaxan chic re chꞌabal re nubij re Jesús.
Re vinak reꞌ niquibilaꞌ cha re ixok re xbeyiꞌo rutzijol chique:
Vocame can kataman chic y nakanimaj chukaꞌ,
man xe-ta roma re xabij rat chaka,
xa can nakanimaj chukaꞌ roma xkacꞌaxaj yoj mismo.
Xkatamaj che can katzij-va che ja rejaꞌ re Cristo re bin che nitak-pa roma re Dios,
re nicola quichin conojel vinak re jecꞌo chach re ruchꞌulef.